b'\n_START_ARTICLE_\nKauai\n_START_PARAGRAPH_\nKauai (kai kada lietuvi\xc5\xa1kuose \xc5\xa1altiniuose Kauajis) \xe2\x80\x93 ketvirtoji pagal dyd\xc4\xaf vulkanin\xc4\x97s kilm\xc4\x97s Havaj\xc5\xb3 sala. Nuo artimiausios didel\xc4\x97s dalos \xe2\x80\x93 Niihau vakaruose - j\xc4\x85 skiria 28 km plo\xc4\x8dio s\xc4\x85siauris. Priklauso JAV Havaj\xc5\xb3 valstijai. Rytin\xc4\x97 salos pakrant\xc4\x97 yra viena dr\xc4\x97gniausi\xc5\xb3 planetos viet\xc5\xb3 \xe2\x80\x93 Vai\xe2\x80\x98ale\xe2\x80\x98ale kalno rytiniame \xc5\xa1laite metinis krituli\xc5\xb3 kiekis siekia 11 700 mm. Gausi\xc5\xb3 liet\xc5\xb3 sukeliama erozija saloje i\xc5\xa1grau\xc5\xbe\xc4\x97 daug gili\xc5\xb3 sl\xc4\x97ni\xc5\xb3 ir vaizding\xc5\xb3 kanjon\xc5\xb3. Did\xc5\xbeiausi salos miestai \xe2\x80\x93 Vaimea (vieta, kurioje 1778 m. i\xc5\xa1silaipino kapitonas D\xc5\xbeeimsas Kukas) ir Lihue.\n_START_SECTION_\nVai\xe2\x80\x98ale\xe2\x80\x98ale kalnas\n_START_PARAGRAPH_\nAntrasis pagal auk\xc5\xa1t\xc4\xaf Kauai kalnas (1 569 m vir\xc5\xa1 j\xc5\xabros lygio), viena i\xc5\xa1 dr\xc4\x97gniausi\xc5\xb3 planetos viet\xc5\xb3 (vidurkis 11 680 mm, rekordas 17 340 mm 1982 metais). I\xc5\xa1 ryt\xc5\xb3 \xe2\x80\x93 \xc5\xa1iaur\xc4\x97s ryt\xc5\xb3 pasat\xc5\xb3 ne\xc5\xa1ami debesys atsiremia \xc4\xaf kalno \xc5\xa1laitus ir i\xc5\xa1lyja, be to, \xc5\xa1iltas ir dr\xc4\x97gnas oras, atsimu\xc5\xa1\xc4\x99s \xc4\xaf sta\xc4\x8dius kalno \xc5\xa1laitus, kyla auk\xc5\xa1tyn, atv\xc4\x97sta, dr\xc4\x97gm\xc4\x97 kondensuojasi ir i\xc5\xa1krinta lietumi. Skirtingai nuo mason\xc5\xb3 atne\xc5\xa1tos dr\xc4\x97gm\xc4\x97s Indijoje (\xc4\x8cerapund\xc5\xbeyje yra lietingiausia \xc5\xbdem\xc4\x97s vieta), liet\xc5\xabs Vai\xe2\x80\x98ale\xe2\x80\x98ale \xc5\xa1laituose n\xc4\x97ra sezoniniai, bet pasiskirsto daugma\xc5\xbe vienodai per visus metus._NEWLINE_Kadangi kalnas sustabdo lietaus debesis, vos u\xc5\xbe 20 km \xc4\xaf vakarus nuo Vai\xe2\x80\x98ale\xe2\x80\x98ale metinis krituli\xc5\xb3 kiekis tesiekia 500 mm._NEWLINE_D\xc4\x97l nuolatini\xc5\xb3 liet\xc5\xb3 \xc5\xbeem\xc4\x97 \xc4\xafmirkusi, ir kopti \xc4\xaf kaln\xc4\x85 p\xc4\x97s\xc4\x8diomis sunku.\n_START_SECTION_\nVaimea kanjonas\n_START_PARAGRAPH_\n16 km ilgio ir iki 900 m gylio kanjonas vakarin\xc4\x97je salos dalyje, kur\xc4\xaf i\xc5\xa1grau\xc5\xbe\xc4\x97 Vaimea up\xc4\x97. Tarpeklio uolien\xc5\xb3 sanklodose ai\xc5\xa1kiai atsispindi geologin\xc4\x97 salos istorija._NEWLINE_Kaip ir kitos Havaj\xc5\xb3 salos, Kaui yra i\xc5\xa1 Ramiojo vandenyno dugno i\xc5\xa1kilusio ugnikalnio vir\xc5\xa1\xc5\xabn\xc4\x97. Seniausieji lavos klodai datuojami 5 mln. met\xc5\xb3, taigi Kauai yra seniausia Havaj\xc5\xb3 sala. Prie\xc5\xa1 4 mln. met\xc5\xb3, kai vulkaninis aktyvumas buvo dar labai didelis, saloje po didelio spr\xc5\xabd\xc5\xbeio susiformavo geologin\xc4\x97 depresija, kuri\xc4\x85 u\xc5\xbepild\xc4\x97 lavos srautai. Ilgainiui vandens srautai, tekantys nuo Vai\xe2\x80\x98ale\xe2\x80\x98ale kano \xc5\xa1lait\xc5\xb3, i\xc5\xa1grau\xc5\xbe\xc4\x97 Vaimea kanjon\xc4\x85. Vakarin\xc4\x97s kanjono dalies uolienas sudaro lava, kuri liejosi Kauai ugnikalnio \xc5\xa1laitais. Kitoje kanjono pus\xc4\x97je uolos sudarytos i\xc5\xa1 lavos, u\xc5\xbeliejusios depresij\xc4\x85.\n_START_SECTION_\nLimahili botanikos parkas ir draustinis\n_START_PARAGRAPH_\nBotanikos parkas ir rezervatas, \xc4\xafsteigtas dr\xc4\x97gnoje \xc5\xa1iaurin\xc4\x97je Kauai salos pakrant\xc4\x97je, vaizdingame sl\xc4\x97nyje. Park\xc4\x85 1967 m. \xc4\xafk\xc5\xabr\xc4\x97 Juliet Rice Wichman ir Chipper Wichman. \xc5\xa0ioje teritorijoje nuo XIX a. pabaigos iki XX a. vidurio buvo galvij\xc5\xb3 ferma, kurioje klest\xc4\x97jo atve\xc5\xbetin\xc4\x97s augal\xc5\xb3 r\xc5\xab\xc5\xa1ys. \xc4\xaek\xc5\xabrus draustin\xc4\xaf, \xc4\x8dia v\xc4\x97l auginami vietiniai Havaj\xc5\xb3 augalai, taip siekiant atkurti s\xc4\x85lygas iki europie\xc4\x8di\xc5\xb3 atvykimo._NEWLINE_Parke auginami senieji ir polinezie\xc4\x8di\xc5\xb3 atve\xc5\xbeti augalai, tarp kuri\xc5\xb3 pamin\xc4\x97tinos vietin\xc4\x97s karpa\xc5\xbeoli\xc5\xb3 r\xc5\xab\xc5\xa1ys (Aleurites moluccana), duonmed\xc5\xbeiai, popiermed\xc5\xbeiai (Broussonetia papyrifera), ciber\xc5\xbeol\xc4\x97s (Curcuma domestica), kinro\xc5\xbe\xc4\x97s, vietin\xc4\x97s pipir\xc5\xb3 r\xc5\xab\xc5\xa1ys (Piper methysticum), pandanai (Pandanus tectorius), v\xc4\x97duv\xc4\x97s (Pritchardia limahuliensis)._NEWLINE_1997 m. Limahuli parkas pripa\xc5\xbeintas geriausiu Jungtini\xc5\xb3 Amerikos Valstij\xc5\xb3 botanikos parku.'